b'\n_START_ARTICLE_\nEscola Superior de Disseny\n_START_SECTION_\nNaixement\n_START_PARAGRAPH_\nL\'Escola Superior de Disseny t\xc3\xa9 l\'origen en la Fundaci\xc3\xb3 per al Disseny T\xc3\xa8xtil, FUNDIT, nascuda l\'any 1989 de la iniciativa d\'un grup d\'empreses associades del Gremi de Fabricants de Sabadell, que van definir el disseny com un element clau per a la millora de la competitivitat de l\'empresa i el creixement de la ind\xc3\xbastria. _NEWLINE_Comprengueren que calia competir "amb valor" en els seus productes en canvi de competir "per cost" i que el repte del sector t\xc3\xa8xtil passava per disposar de dissenyadors amb capacitat d\'an\xc3\xa0lisi, domini del proc\xc3\xa9s creatiu i aptitud de treball amb el conjunt dels agents implicats en la generaci\xc3\xb3 de valor del producte; de tal manera que competir no era una q\xc3\xbcesti\xc3\xb3 nom\xc3\xa9s d\'emprar la millor tecnologia. La iniciativa va tenir el suport de les administracions catalana i espanyola. _NEWLINE_La Fundaci\xc3\xb3 va crear l\'Escola Superior de Disseny, ubicant-la en els antics Docks de Sabadell, que eren una nau industrial que servia de gran magatzem per al dip\xc3\xb2sit de les partides de llana i primeres mat\xc3\xa8ries t\xc3\xa8xtils. L\'edifici va ser remodelat l\'any 1991 per l\'arquitecte Ignasi Veciana. Avui, aquella nau \xc3\xa9s un campus universitari amb un edifici principal de 9.000 m2, distribu\xc3\xafts en quatre plantes i nombrosos equipaments cient\xc3\xadfics, t\xc3\xa8cnics i art\xc3\xadstics necessaris per garantir el ple desenvolupament de l\'activitat acad\xc3\xa8mica.\n_START_SECTION_\nEvoluci\xc3\xb3\n_START_PARAGRAPH_\nL\'any del naixement de l\'ESDi l\'activitat docent es va iniciar amb l\'especialitat del disseny t\xc3\xa8xtil, que eren uns estudis aleshores especialment sol\xc2\xb7licitats pel sector t\xc3\xa8xtil espanyol. La FUNDIT (Fundaci\xc3\xb3 per al Disseny T\xc3\xa8xtil) ha cregut sempre que la ind\xc3\xbastria requereix dissenyadors altament qualificats que dominin el proc\xc3\xa9s creatiu i tinguin la capacitat de treballar simbi\xc3\xb2ticament amb tots els agents involucrats en el progr\xc3\xa9s i la generaci\xc3\xb3 de valor en un context de compet\xc3\xa8ncia global. Tamb\xc3\xa9 ha apostat des dels inicis per la cultura de l\'emprenedoria i pel naixement constant de noves empreses, perqu\xc3\xa8 ent\xc3\xa9n que no hi ha progr\xc3\xa9s que no vagi acompanyat de risc, i aquest \xc3\xa9s un valor que es tracta de comunicar a l\'alumnat des del primer dia en qu\xc3\xa8 es comen\xc3\xa7a l\'activitat acad\xc3\xa8mica._NEWLINE_Tres anys despr\xc3\xa9s del seu naixement, l\'any 1992, l\'Escola Superior de Disseny es va associar amb la Universitat Ramon Llull (URL), de tal manera que l\'ESDi va ajustar la seva formaci\xc3\xb3 acad\xc3\xa8mica als requeriments i les garanties de qualitat universit\xc3\xa0ries, i es va signar un conveni amb la Universitat Ramon Llull. Aquest va permetre que a partir d\'aleshores els alumnes graduats a l\'ESDi rebrien de la Universitat Ramon Llull la titulaci\xc3\xb3 de Graduat Superior en Disseny, un t\xc3\xadtol propi de la Universitat, en les diverses especialitats. Aquest va ser el primer pas, el primer impuls, per a la definitiva adequaci\xc3\xb3 del disseny al model de titulaci\xc3\xb3 oficial universit\xc3\xa0ria, que no vindria fins anys m\xc3\xa9s tard. L\'ESDi esdevenia ja el primer centre a Espanya a impartir estudis de disseny universitaris. _NEWLINE_Refermant el comprom\xc3\xads per la creativitat i per la mateixa evoluci\xc3\xb3 de la tecnologia i de la societat, l\'Escola Superior de Disseny (ESDi) va crear el Media Centre d\'Art i Disseny (MECAD) l\'any 1998, i va comen\xc3\xa7ar a impartir -com una nova especialitat- els estudis d\'art electr\xc3\xb2nic i disseny digital._NEWLINE_L\'any 2000 la Fundaci\xc3\xb3 per al Disseny T\xc3\xa8xtil va adquirir i va integrar a l\'ESDi l\'Escola d\'Arts i T\xc3\xa8cniques de la Moda (EATM), la primera escola a Espanya en l\'ensenyament de moda. Nascuda a Barcelona l\'any 1968, amb un reconegut prestigi a Espanya en la doc\xc3\xa8ncia del disseny d\'aquesta especialitat. L\'EATM t\xc3\xa9 m\xc3\xa9s de 40 anys. S\'hi imparteixen formaci\xc3\xb3 universit\xc3\xa0ria, cicles formatius i cursos d\'especialitzaci\xc3\xb3. De l\'oferta formativa en destaca el M\xc3\xa0ster Oficial en Comissariat d\'Art en Nous Mitjans, el primer m\xc3\xa0ster amb itinerari de recerca._NEWLINE_El curs acad\xc3\xa8mic 2001-2002 l\'Escola Superior de Disseny suma a la seva oferta formativa una nova especialitat: el disseny d\'interiors, un itinerari que inclou les noves exig\xc3\xa8ncies de mobilitat, teletreball i multiculturalitat, entre altres aspectes, que caracteritzen l\'organitzaci\xc3\xb3 de la nova societat._NEWLINE_El per\xc3\xadode acad\xc3\xa8mic 2005-2006 l\'ESDi incorpora a la seva oferta acad\xc3\xa8mica una nova especialitat: Integraci\xc3\xb3 multidisciplin\xc3\xa0ria o Gesti\xc3\xb3 del disseny. Aquesta neix d\'un esfor\xc3\xa7 d\'adaptaci\xc3\xb3 fet a l\'Escola per adaptar els estudis de disseny als canvis socioculturals i als nous requisits que deriven dels aven\xc3\xa7os de la societat. El mercat de treball exigeix la figura d\'un gestor del disseny, un professional amb un coneixement i una perspectiva transversal d\'aquesta disciplina que, integrat a l\'empresa, ha de poder aportar valor amb l\'aplicaci\xc3\xb3 del disseny als diferents \xc3\xa0mbits de la companyia (producte, comunicaci\xc3\xb3, personal, interiors).\n_START_SECTION_\nConsolidaci\xc3\xb3 i reconeixement\n_START_PARAGRAPH_\nEl 9 de gener de 2009 \xc3\xa9s la data en qu\xc3\xa8 la Generalitat de Catalunya, per mitj\xc3\xa0 de l\'ordre IUE/9/2009, reconeix oficialment l\'adscripci\xc3\xb3 de l\'Escola Superior de Disseny (ESDi) a la Universitat Ramon Llull de Barcelona i, a la vegada, reconeix la implantaci\xc3\xb3 dels estudis Universitaris oficials de Grau en Disseny. El curs acad\xc3\xa8mic 2008-2009 va ser el primer en qu\xc3\xa8 l\'ESDi va comen\xc3\xa7ar a oferir el Grau oficial en Disseny. El disseny era finalment titulaci\xc3\xb3 universit\xc3\xa0ria oficial._NEWLINE_Un any despr\xc3\xa9s, 2010, l\'ESDi compleix 20 anys. Ho celebra amb l\'organitzaci\xc3\xb3 d\'un Congr\xc3\xa9s que fou el primer a Catalunya relacionat amb Disseny i Innovaci\xc3\xb3. Hi assisteixen professionals de renom de diversos pa\xc3\xafsos i es presenten pon\xc3\xa8ncies i comunicacions relacionades amb el disseny i la recerca de la competitivitat empresarial._NEWLINE_El darrer pas que conclou amb la integraci\xc3\xb3 de la disciplina del disseny a tots els efectes a la universitat es d\xc3\xb3na l\'any 2011. L\'ESDi comen\xc3\xa7a a impartir el M\xc3\xa0ster Oficial en Comissariat d\'Art en Nous Mitjans, que incorpora l\'itinerari de recerca que obre les portes d\'acc\xc3\xa9s al doctorat. Despr\xc3\xa9s d\'un llarg cam\xc3\xad el disseny t\xc3\xa9 a Catalunya el ple reconeixement universitari. \xc3\x89s titulaci\xc3\xb3 universit\xc3\xa0ria oficial reconeguda per la Uni\xc3\xb3 Europea.'